**Lääne-Harju valla asustus ja rahvastik**

Lääne-Harju valla elanike arv seisuga 1. juuli 2025 on 13 824 elanikku. 2024. aastal saabus valda elama 935 ja lahkus mujale 810 inimest. 2024. aastal sündis valda 96 last ja suri 170 valla elanikku. Kokku suurenes valla elanike arv 2024. aastal kõigi liikumiste saldo andmetel 55 inimese võrra.

Lääne-Harju vallas on kokku 53 asustusüksust (1 linn, 6 alevikku ja 46 küla). Võrreldes 2024. aastaga on 2025. aastal muutunud elanike arv mõnedes suuremates asulates.

2024. aasta jooksul suurenes elanike arv 45 elaniku võrra Paldiski linnas, kuid käesoleval ajal on Paldiski linna elanike arv vähenenud 53 inimese võrra alates aasta algusest.

2024. aastal sündis Paldiskis 26 last ja suri 54 inimest. Vanemaealiste elanike protsent on Paldiski linnas valla kõrgeim – 24% elanikest on vanemad kui 65 aastat. Noorte osa Paldiski elanike seas väheneb, 2025. aasta juulikuu seisuga on kuni 19-aastaste noorte arv 17% valla elanike arvust, valla keskmine on 19,7%.

Jõuliselt kasvab elanike arv Laulasmaa külas ning ületas käesoleva aasta juulis 1000 elaniku piiri – 1004 elanikku. Laulasmaal on kõige suurem osakaal noortel – 28% Laulasmaa elanikest on vanuses 0–19 aastased.

Ka Tuulna külas on 28% küla elanike arvust noored. Tööealisi elanikke ehk vanuses 19–65 aastat on vallas 8309 ehk 60,1% valla elanike koguarvust.

Noori ja lapsi vanuses 0–19 aastat on 2725 ehk 19,7% elanikest. Noorte arvu mõningane vähenemine võrreldes eelmise perioodiga on seotud väga madala sündimusega viimastel aastatel nii vallas kui kogu riigis. 65-aastaseid ja vanemaid elanikke on vallas 2750 ehk 20,2 % kogu valla elanike arvust. Suurim vanemaealiste osakaal valla suurematest asulatest on Paldiski linnas ja kõige väiksem osakaal selles vanuserühmas on Laulasmaa külas. Asulatest on suurenenud elanike arv lisaks Laulasmaale ka Meremõisa, Kloogaranna, Kersalu ja Ohtu külades ning Ämari alevikus.

Võrreldes varasema perioodiga väheneb elanike arv lisaks Paldiski linnale veel Vasalemma, Rummu ja Klooga alevikus ning Harju-Risti ja Valkse külas.

Kohaliku omavalitsuse täpsuse aadressiga on vallas 122 inimest. Nende seas on isikud, kes viibivad hoolekandeasutuses või kannavad vabaduskaotuslikku karistust ja on omanud varem registreeritud elukohta Lääne-Harju vallas.